## Ministru kabineta noteikumu projekta „Kārtība, kādā zvērināts tiesu izpildītājs pēc ieinteresēto personu lūguma piegādā tiesas pavēstes un citus dokumentus” sākotnējās ietekmes novērtējuma ziņojums (anotācija)

|  |  |  |  |  |  |
| --- | --- | --- | --- | --- | --- |
| **I. Tiesību akta projekta izstrādes nepieciešamība** | | | | | |
| 1. | | | Pamatojums | Projekts izstrādāts, izpildot Tiesu izpildītāju likuma 74. panta otrajā daļā Ministru kabinetam doto deleģējumu noteikt kārtību, kādā zvērināts tiesu izpildītājs pēc ieinteresēto personu lūguma piegādā tiesas pavēstes un citus dokumentus. | |
| 2. | | | Pašreizējā situācija un problēmas | Saskaņā ar Tiesu izpildītāju likuma 74.panta pirmās daļas 1. punktu tiesas pavēstu un citu dokumentu piegāde jau šobrīd ir Latvijas zvērinātu tiesu izpildītāju kompetencē. Latvijā dokumentu piegāde ir amata darbība, ko zvērināts tiesu izpildītājs veic pēc ieinteresēto personu lūguma, tādējādi dokumentu piegāde ir viena no zvērināta tiesu izpildītāja amata darbībām, kas nav saistīta ar tiesas un citu nolēmumu piespiedu izpildes procesu.  Taču šobrīd minētās zvērinātu tiesu izpildītāju amata darbības detalizētu realizēšanas kārtību neregulē neviens normatīvais akts. Šāda normatīvā regulējuma iztrūkums būtiski kavē zvērinātu tiesu izpildītāju piedāvātā pakalpojuma izmantošanu.  Līdz ar to nepieciešams nodrošināt, lai zvērinātu tiesu izpildītāju īstenotā dokumentu piegāde tiek saistīta ar lielu tiesisko uzticību. Tā nodrošināšanai nepieciešama normatīvi līmenī detalizēti nostiprināta dokumentu piegādes kārtība. | |
| 3. | | | Saistītie politikas ietekmes novērtējumi un pētījumi | Nav attiecināms. | |
| 4. | | | Tiesiskā regulējuma mērķis un būtība | Noteikumu projekts paredz noteikt detalizētu kārtību, kādā zvērināts tiesu izpildītājs pēc ieinteresēto personu lūguma piegādā tiesas pavēstes un citus dokumentus fiziskām un juridiskām personām Latvijas Republikas teritorijā.  Atbilstoši noteikumu projektā ietvertajam regulējumam zvērināts tiesu izpildītājs uzsāk īstenot dokumentu piegādi, pamatojoties uz noteiktā formā noformētu personas iesniegumu. Dokumentu piegāde tiek īstenota personīgi, proti, nodrošinot tiešu kontaktu ar adresātu.  Juridiskajai personai dokumentus piegādā uz tās juridisko adresi, tos izsniedzot kādai no minētajā adresē sastaptām juridiskās personas amatpersonām vai darbiniekam, kurš atbildīgs par dokumentu saņemšanu. Savukārt fiziskai personai dokumentus piegādā uz adresi, kuru savā iesniegumā norādījis iesniedzējs. Adresātam – fiziskai personai dokumentus izsniedz personīgi vai tos nodot piegādes adresē sastaptam kopā ar adresātu dzīvojošam pilngadīgam viņa ģimenes loceklim vai tuviniekam (ja dokumenta piegāde veikta uz adresāta deklarētās vai faktiskās dzīves vietas adresi) vai darba vietas administrācijai (ja dokumentu piegāde veikta uz adresāta darba vietas adresi) tālākai nodošanai adresātam.  Dokumenta saņemšanu adresāts, kā arī persona, kas saskaņā ar noteikumu projektu ir pilnvarota dokumentu saņemt, apliecina ar savu parakstu tiesu izpildītāja sastādītajā aktā.  Noteikumu projekts paredz, ka gadījumā, ja sākotnējā piegāde ir nesekmīga, t. i., ja dokumentus piegādes adresē zvērināts tiesu izpildītājs nevar ne izsniegt adresātam, ne nodot personai, kas saskaņā ar noteikumu projektu ir pilnvarota tos saņemt, (adresāta tuvam radiniekam, partnerim, darba vietas administrācijai), viņš atstāj paziņojumu par mēģinājumu viņam nodot piegādājamo dokumentu un uzaicinājumu septiņu dienu laikā ierasties zvērināta tiesu izpildītāja birojā piegādājamā dokumenta saņemšanai. Neierašanās gadījumā konstatējama dokumentu piegādes neiespējamība. Līdz ar šādas kārtības paredzēšanu pēc iespējas maksimāli tiek samazināts dokumentu nesekmīgas piegādes gadījumu skaits.  Cita starp noteikumu projekts paredz, ka dokuments ir uzskatāms par piegādātu arī gadījumā, ja adresāts atsakās dokumentu pieņemt, ar nosacījumu, ja zvērināts tiesu izpildītājs adresātu ir personīgi informējis par piegādājamā dokumenta veidu un izskaidrojis, ka atteikums nav šķērslis, lai dokumentu uzskatītu par piegādātu.  Saskaņā ar noteikumu projektu dokumentu piegādes rezultāta (gan sekmīgas, gan nesekmīgas piegādes gadījumā) apliecinošs dokuments ir zvērināta tiesu izpildītāja sagatavots akts. Zvērināta tiesu izpildītāja akta sagatavošanas un noformēšanas vispārīgās prasības nosaka Tiesu izpildītāju likums (likuma XIV nodaļa „Darba organizatoriskie noteikumi un lietvedība”) un Ministru kabineta 2006. gada 14. marta noteikumos Nr. 202 „Noteikumi par zvērinātu tiesu izpildītāju lietvedību”. Papildus minētajās zvērināta tiesu izpildītāja lietvedību regulējošās tiesību normās noteiktajām prasībām aktā zvērināts tiesu izpildītājs norāda informāciju gan par personu, kura zvērinātam tiesu izpildītājam nodevusi dokumentu piegādāšanai, gan personu, kurai dokuments piegādāts vai izsniegts nodošanai adresātam, kā arī informāciju par piegādājamā dokumenta izsniegšanas datumu, laiku un vietu vai datumu, laiku un vietu, kad un kur adresāts atteicies pieņemt piegādājamo dokumentu vai konstatēts dokumenta piegādes neiespējamības fakts.  Īpaša prasība dokumentu piegādes rezultātu apliecināšanai tiek paredzēta attiecībā uz tiesas pavēstes un citu tiesas dokumentu piegādi. Minētais pamatojams ar procesuālajās tiesību normās noteikto regulējumu tiesas paziņojumu, izsaukumu un tiesas dokumentu piegādāšanai un izsniegšanai, ja to ar tiesneša piekrišanu nodrošina lietas dalībnieks. Proti, saskaņā ar noteikumu projektu gadījumā, ja persona, kura saņēmusi tiesas dokumentu piegādāšanai citam adresātam lietā, piegādi vēlas īstenot, izmantojot zvērināta tiesu izpildītāja pakalpojumu, zvērinātam tiesu izpildītājam līdz ar iesniegumu par dokumentu piegādi iesniedz tiesā izsniegtu veidlapu par piegādājamā dokumenta saņemšanu. Zvērināts tiesu izpildītājs minēto veidlapu aizpilda atbilstoši piegādājamā dokumenta piegādes rezultātam un atgriež iesniedzējam, nodošanai atpakaļ tiesai. | |
| 5. | | | Projekta izstrādē iesaistītās institūcijas | Tieslietu ministrija un Latvijas Zvērinātu tiesu izpildītāju padome. | |
| 6. | | | Iemesli, kādēļ netika nodrošināta sabiedrības līdzdalība | Konsultācijas nav notikušas, jo Noteikumu projekts neierobežo un nesašaurina nevienas personu grupas vai indivīda tiesības, kā arī nenosaka pienākumus sabiedrībai. | |
| 7. | | | Cita informācija | Nav | |
| **II. Tiesību akta projekta ietekme uz sabiedrību** | | | | | |
| 1. | | Sabiedrības mērķgrupa | | Noteikumu projekts ir attiecināms uz šādām mērķa grupām:  1) zvērināti tiesu izpildītāji (saskaņā ar Ministru kabineta 2010. gada 19. janvāra noteikumiem Nr. 66 „Noteikumi par zvērinātu tiesu izpildītāju skaitu, viņu amata vietām, iecirkņiem un to robežām” maksimālais zvērinātu tiesu izpildītāju skaits ir 116);  2) zvērinātu tiesu izpildītāju palīgi;  3) jebkura fiziska vai juridiska persona, kura vēlas veikt dokumentu piegādi ar zvērinātu tiesu izpildītāju starpniecību;  4) piegādājamo dokumentu adresāti.  Saskaņā ar Tiesu izpildītāju likuma 111.3 panta pirmo daļu zvērinātam tiesu izpildītājam var būt vairāki palīgi. Taču palīga esamība nav noteikta kā obligāta prasība. Katrs zvērināts tiesu izpildītājs sava biroja darbu organizē patstāvīgi un ne visi zvērināti tiesu izpildītāji izvēlas algot palīgu (šobrīd palīgs ir tikai katram piektajam zvērinātam tiesu izpildītājam). Ņemot vērā minēto, nav iespējams noteikt 2. punktā minētās mērķgrupas skaitlisko lielumu.  Tāpat nav iespējams noteikt trešajā un ceturtajā punktā norādīto noteikumu projekta mērķgrupu aptuveno skaitlisko lielumu, jo dokumentu piegādi ar zvērināta tiesu izpildītāja starpniecību neviens normatīvais akts neparedz kā obligātu prasību un nav iespējams paredzēt, cik plaši konkrētais zvērināta tiesu izpildītāja pakalpojums tiks izmantots praksē. | |
| 2. | | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | | Nav attiecināms | |
| 3. | | Tiesiskā regulējuma finansiālā ietekme | | Ja dokumentu nodošanu veicis zvērināts tiesu izpildītājs, atlīdzība tiek noteikta atbilstoši tiesu izpildītāju taksei par attiecīgo procesuālo darbību, kuras apmērs noteikts Ministru kabineta 2004.gada 28.decembra noteikumos Nr.1075 „Noteikumi par zvērinātu tiesu izpildītāju amata atlīdzības taksēm”. Minēto atlīdzību sedz persona, kura lūgusi veikt dokumentu piegādi. Dokumentu piegāde, izmantojot zvērinātu tiesu izpildītāju pakalpojumu, noteikumu projektā, kā arī nevienā spēkā esošā normatīvajā aktā nav noteikta kā obligāta. Līdz ar to atzīstams, ka noteikumu projekta regulējums nerada personām papildus finansiālu slogu. | |
| 4. | | Tiesiskā regulējuma nefinansiālā ietekme | | Skaidri noteikta kārtība, kādā zvērināts tiesu izpildītājs veic dokumentu piegādi, un definēti nosacījumi dokumentu piegādes fakta konstatēšanai veicinātu minētā zvērināta tiesu izpildītāja pakalpojuma plašāku izmantošanu, tai skaitā, sevišķās tiesāšanas kārtības lietās, gadījumā, kad pieteikuma iesniegšanas priekšnosacījums ir brīdinājuma izsniegšana parādniekam. Tādējādi, noteikumu projekts veicinātu personas tiesību uz taisnīgu tiesu īstenošanu. | |
| 5. | | Administratīvās procedūras raksturojums | | Personai, kura vēlas veikt dokumentu piegādi ar zvērināta tiesu izpildītāja starpniecību, jāvēršas ar iesniegumu pie zvērināta tiesu izpildītāja. Iesnieguma saturs un tam pievienojamie dokumenti skaidri noteikti noteikumu projektā. | |
| 6. | | Administratīvo izmaksu monetārs novērtējums | | Nav attiecināms. | |
| 7. | | Cita informācija | | Nav attiecināms. | |
| **VII. Tiesību akta projekta izpildes nodrošināšana un tās ietekme uz institūcijām** | | | | | |
| 1. | Projekta izpildē iesaistītās institūcijas | | | | Zvērināti tiesu izpildītāji. |
| 2. | Projekta izpildes ietekme uz pārvaldes funkcijām | | | | Zvērinātu tiesu izpildītāju funkcijas ar noteikumu projektu netiek sašaurinātas vai paplašinātas. |
| 3. | Projekta izpildes ietekme uz pārvaldes institucionālo struktūru  Jaunu institūciju izveide | | | | Noteikumu projekts neparedz jaunu institūciju izveidi. |
| 4. | Projekta izpildes ietekme uz pārvaldes institucionālo struktūru  Esošu institūciju likvidācija | | | | Noteikumu projekts neparedz esošu institūciju likvidāciju. |
| 5. | Projekta izpildes ietekme uz pārvaldes institucionālo struktūru  Esošu institūciju reorganizācija | | | | Noteikumu projekts neparedz esošu institūciju reorganizāciju. |
| 6. | Cita informācija | | | | Nav attiecināms. |

 Anotācijas III IV, V un VI sadaļa – nav attiecināms.

Tieslietu ministrs G. Bērziņš

07.05.2012. 10:32

1256

E. Timpare

67036829, evija.timpare@tm.gov.lv